Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja (Narodne novine 102/17) i članka 31. Statuta Općine Vidovec (“Službeni vjesnik Varaždinske županije” broj 04/18), Općinsko vijeće Općine Vidovec na svojoj \_\_\_\_sjednici održanoj \_\_\_\_\_\_\_\_\_\_\_, 2018. godine donosi,

**ODLUKU**

**o uvjetima i načinu držanja kućnih ljubimaca i načinu postupanju s napuštenim i izgubljenim životinjama te divljim životinjama pronađenim izvan prirodnog staništa na području Općine Vidovec**

1. **OPĆE ODREDBE**

*Predmet odluke*

Članak 1.

Ovom se Odlukom uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja te način postupanja s napuštenim, izgubljenim i divljim životinjama pronađenim izvan prirodnog staništa na području Općine Vidovec.

*Pojmovi*

Članak 2.

Pojedini pojmovi u ovoj Odluci imaju sljedeće značenje:

1. kućni ljubimci su životinje koje čovjek drži zbog društva, zaštite i pomoći ili zbog zanimanja za te životinje,

2. izgubljena životinja je životinja koja je odlutala od vlasnika i on je traži,

3. napuštena životinja je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao,

4. opasne životinje su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku,

5. divlje životinje su sve životinje, osim domaćih životinja, kućnih ljubimaca, službenih životinja i radnih životinja,

6. domaće životinje su životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi te u druge gospodarske svrhe,

7. posjednik životinje odnosno kućnog ljubimca (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje,

8. prijevoz je premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište,

9. prirodno stanište divljih životinja je stanište u slobodnoj prirodi u kojem obitavaju divlje životinje;

10. radne životinje su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe za obavljanje drugih poslova, kopitari i druge životinje kojima se čovjek služi za obavljanje drugih poslova, osim proizvodnje,

11. sklonište za životinje (u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć,

12. službene životinje su životinje koje imaju licencu za rad i služe za obavljanje poslova pojedinih državnih tijela.

Članak 3.

Na uvjete i način držanja stranih životinjskih vrsta, životinjskih vrsta zaštićenih posebnim propisom o zaštiti prirode, opasnih pasa i drugih opasnih životinja kada se isti drže kao kućni ljubimci primjenjuju se posebni propisi koje donosi ministar nadležan za zaštitu životinja.

1. **UVJETI I NAČIN DRŽANJA KUĆNIH LJUBIMACA**

*Opći uvjeti držanja kućnih ljubimaca*

Članak 4.

Posjednik kućnog ljubimca dužan je pridržavati se općih uvjeta i načina držanja životinja utvrđenih Zakonom o zaštiti životinja, zaštiti prirode, javnom redu i miru te odredbama ove Odluke.

Posjednik je obvezan:

1. osigurati kućnim ljubimcima držanje u skladu s njihovim potrebama, a minimalno predviđenim Zakonom o zaštiti životinja i ovom Odlukom,

2. kućnim ljubimcima osigurati prostor koji odgovara njihovoj veličini i pružiti odgovarajuću zaštitu od vremenskih neprilika i drugih nepovoljnih uvjeta za obitavanje (Prilog 1),

3. psima koji se drže u dvorišnim prostorima osigurati pseću kućicu ili odgovarajuću nastambu u skladu s Prilogom 1.,

4. označiti mikročipom svakog psa, upisati psa u Upisnik pasa i redovito ga cijepiti protiv bjesnoće sukladno Zakonu o veterinarstvu,

5. onemogućiti bijeg i kretanje pasa po tuđem privatnom posjedu i po javnim površinama bez nadzora, odnosno držati psa u dvorištu, vrtu, drugom ograđenom ili neograđenom prostoru na način koji sprječava psa da izađe na javnu površinu bez povodca i nadzora,

6. na vidljivom mjestu na ulazu u posjed/kuću/ stan staviti oznaku koja upozorava na prisustvo psa u kućanstvu te imati zvono na ulaznim dvorišnim ili vrtnim vratima,

7. pravodobno zatražiti veterinarsku pomoć te osigurati zbrinjavanje i odgovarajuću njegu bolesnih, ozlijeđenih i iscrpljenih životinja, osigurati veterinarsku pomoć pri okotu ako je potrebna,

8. osigurati kućnim ljubimcima redovitu i pravilnu ishranu te omogućiti pristup svježoj pitkoj vodi,

9. redovito održavati čistim prostor u kojem borave kućni ljubimci.

Posjednik ne smije:

1. napustiti kućnog ljubimca,

2. zanemarivati kućnog ljubimca s obzirom na njegovo zdravlje, smještaj, ishranu i njegu,

2. ograničavati kretanje kućnim ljubimcima na način koji im uzrokuje bol, patnju, ozljede ili strah.

Posjedniku je zabranjeno:

1. držanje i postupanje s kućnim ljubimcima na način koji ugrožava zdravlje i sigurnost ljudi, posebice djece te životinja,

2. kretanje kućnih ljubimaca na način koji ugrožava zdravlje i sigurnost ljudi i životinja (npr. trčanje životinja privezanih uz motorno prijevozno sredstvo koje je u pokretu),

3. držati pse stalno vezane ili ih stalno držati u prostorima ili dijelu dvorišta bez omogućavanja slobodnog kretanja izvan tog prostora,

4. vezati pse, osim privremeno u iznimnim situacijama kada ograđivanje dijela dvorišta nije izvedivo. U tom slučaju pas se može vezati na način da mu je omogućeno kretanje u radijusu od najmanje tri (3) metra, a sredstvo vezanja i ogrlica moraju biti od takvog materijala da psu ne nanose bol ili ozljede te da se sredstvo vezanja ne može omotati i samim time skratiti na manje od tri (3) metra,

5. trajno i samostalno držanje kućnih ljubimaca na adresi različitoj od prebivališta ili boravišta posjednika, osim u slučaju kada se radi o radnim psima koji čuvaju neki objekt ili imovinu, a posjednik im je dužan osigurati svakodnevni nadzor,

6. usmrćivati životinje, nanositi im bol, patnju i ozljede te ih namjerno izlagati strahu i bolestima,

7. kućnog ljubimca izlagati nepovoljnim temperaturama i vremenskim uvjetima protivno prihvaćenim standardima za pojedinu vrstu, čime se kod životinje uzrokuje bol, patnja, ozljede i strah,

8. huškati kućnog ljubimca na druge životinje ili čovjeka ili ih obučavati na agresivnost, obučavati kućnog ljubimca za borbe i organizirati borbe životinja, oglašavati ih u vezi s tim, organizirati klađenje ili sudjelovati u njemu,

9. organizirati utrke pasa,

10. bacati petarde ili druga pirotehnička sredstva na životinje ili u blizini životinja, osim u interventnim situacijama kada se u skladu sa posebnim propisima provodi rastjerivanje životinja,

11. koristiti tehničke uređaje, pomoćna sredstva ili naprave kojima se u obliku kazne utječe na ponašanje kućnog ljubimca, uključujući bodljikave ogrlice ili sredstva za dresuru koja uključuju upotrebu električne struje ili kemijske tvari,

12. davati kućnom ljubimcu hranu ili tvari koje uzrokuju bol, patnju, ozljede, strah ili smrt.

Pas koji se drži u neograđenom dvorištu ili vrtu mora biti vezan lancem ili biti smješten u odgovarajućem ograđenom prostoru primjerene veličine u odnosu na veličinu psa, koji će osigurati da se životinja neće moći samostalno udaljiti.

Pas koji se drži u ograđenom dvorištu ili ograđenom vrtu ne mora biti vezan, uz uvjet da ograda visinom i čvrstoćom osigurava sigurnost prolaznika, da je posjednik na vidljivom mjestu stavio oznaku koja upozorava na psa te da ima ispravno zvono na ulaznim dvorišnim ili vrtnim vratima.

Posjednik pasa mora odgovarajućim odgojem i/ili školovanjem ili drugim mjerama u odnosu na držanje i kretanje pasa osigurati da životinja nije opasna za okolinu. Pri odgoju pasa posjednik ne smije koristiti metode koje kod pasa mogu uzrokovati bol, ozljede, patnje ili strah.

*Uvjeti držanja kućnih ljubimaca u stambenim zgradama i obiteljskim kućama*

Članak 5.

Zabranjeno je držati i ostavljati kućne ljubimce u zajedničkim prostorijama višestambenih zgrada (stubišta, ulaz, dizalo, potkrovlja, podrumi, dvorišta i sl.).

Držanje kućnih ljubimaca u višestambenoj zgradi i kretanje po zajedničkim dijelovima zgrade sporazumno utvrđuju suvlasnici zgrade sukladno propisima o vlasništvu.

Posjednik kućnog ljubimca u obvezi je uredno čistiti zajedničke dijelove zgrade i okoliš zgrade koje onečisti njegov kućni ljubimac te kućnog ljubimca držati tako da ne ometa ostale suvlasnike i posjetitelje u mirnom korištenju zajedničkih dijelova zgrade i okolnog prostora.

Posjednik koji psa drži u stanu ili kući bez okućnice, dužan ga je svakodnevno izvoditi radi zadovoljenja dnevnih fizičkih aktivnosti.

*Uvjeti izvođenja kućnih ljubimaca na javne površine*

Članak 6.

Psi (mikročipirani i redovito cijepljeni) smiju se izvoditi na javne površine ako su na povodcu i pod nadzorom posjednika.

Iznimno, posjednik može psa privremeno pustiti s povodca ako ima brnjicu uz svoju stalnu nazočnost i nadzor, samo na područjima na kojima to ovom Odlukom nije zabranjeno i na kojima se uobičajeno ne kreću osobe i/ili vozila. Zabranjeno je puštanje kućnih ljubimaca da se samostalno šeću javnim površinama bez prisutnosti i nadzora posjednika.

Članak 7.

Kretanje kućnih ljubimaca dopušteno je na javnim površinama, u prostorima i prostorijama javne namjene uz dopuštenje vlasnika, odnosno korisnika prostora, osim ako ovom Odlukom nije drugačije određeno.

Članak 8.

Vlasnicima i posjednicima kućnih ljubimaca zabranjeno je iste dovoditi na groblje, dječja igrališta, cvjetnjake, sportska igrališta, rekreacijske terene, javne skupove, dvorišta škola i vrtića i na druge javne površine, gdje bi oni mogli ugroziti zdravlje ljudi ili zdravstveno-higijenske uvjete, što će se označiti znakom s prekriženim likom psa.

Zbog zdravstvenih, higijenskih i drugih razloga zabranjeno je uvoditi pse u zgrade javne namjene (zdravstvene, prosvjetne, vjerske, kulturne, sportske i druge objekte javne namjene).

Članak 9.

Posjednik kućnog ljubimca dužan je pri svakom izvođenju kućnog ljubimca na javnu površinu Općine Vidovec nositi pribor za čišćenje i očistiti svaku površinu koju njegov kućni ljubimac onečisti.

Članak 10.

Ograničenje kretanja kućnih ljubimaca iz ove Odluke ne primjenjuje se na pse osposobljene za pomoć osobama s posebnim potrebama.

*Postupanje s opasnim psima*

Članak 11.

Posjednik opasnog psa dužan je redovito provoditi sve mjere propisane važećim Pravilnikom o opasnim psima, donesenim od strane nadležnog ministra.

Članak 12.

U redovitom postupanju komunalnog redara, pri sumnji da se radi o opasnom psu, komunalni redar, sastavlja službeni zapisnik te obavještava nadležnu veterinarsku inspekciju radi daljnjeg postupanja.

Članak 13.

Posjednik mora osigurati kontrolu razmnožavanja kućnih ljubimaca pod njegovim nadzorom.

Kontrola razmnožavanja kućnih ljubimaca provodi se preventivnim djelovanjem kao što je čuvanje životinja od mogućnosti parenja, sterilizacijom ili kastracijom životinja.

Posjednik mora zbrinuti mladunčad vlastitih kućnih ljubimaca. Ovisno o broju potomaka treba osigurati odgovarajuće prostorne i druge uvjete držanja.

Ako posjednik kućnog ljubimca ne želi zbrinuti mladunčad, snosi troškove njihova zbrinjavanja i trajne sterilizacije pasa.

**III. NAČIN POSTUPANJA S NAPUŠTENIM I IZGUBLJENIM ŽIVOTINJAMA**

*Obveza prijave nestanka životinje*

Članak 14.

Posjednik kućnog ljubimca mora u roku od tri (3) dana od dana gubitka kućnog ljubimca prijaviti njegov nestanak skloništu za životinje, a u roku od četrnaest (14) dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

*Skupljanje, prijevoz i smještaj napuštenih i izgubljenih životinja* Članak 15.

Sakupljanje, prijevoz i smještaj napuštenih i izgubljenih životinja na području Općine Vidovec organizira sklonište za životinje.

Poslove hvatanja i zbrinjavanja izgubljenih i napuštenih životinja obavljaju zaposlenici skloništa za životinje na najprikladniji način, primjenom odgovarajuće opreme, sukladno propisima o zaštiti životinja, veterinarstvu i ostalim posebnim propisima.

*Djelatnost skloništa za životinje*

Članak 16.

U sklonište, čiji rad sufinancira Općina Vidovec, smještaju se životinje s područja Općine Vidovec sukladno propisima o zaštiti životinja i veterinarstvu, i to:

* izgubljene životinje do njihova vraćanja vlasniku ili udomljavanja napuštene životinje,
* privremeno oduzete životinje do njihova vraćanja posjedniku ili udomljavanja.

Članak 17.

Sklonište čiji rad sufinancira Općina Vidovec mora:

1. primati prijave o napuštenim i izgubljenim životinjama,
2. organizirati sakupljanje i prijevoz izgubljenih i napuštenih životinja do skloništa,
3. osigurati smještaj izgubljenim i napuštenim životinjama,
4. osigurati smještaj životinjama koje je nadležni veterinarski inspektor privremeno oduzeo posjednicima jer su se držale u neprimjerenim uvjetima ili bile u stanju na temelju kojega se moglo zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom ili jer su opasne za okolinu,
5. osigurati smještaj životinja do udomljenja, ako ih ne vrate vlasniku,
6. osigurati veterinarsko-zdravstvenu zaštitu životinja,
7. osigurati označavanje pronađenih neoznačenih pasa u roku od deset dana (10) od dana dolaska u sklonište,
8. osigurati označavanje i registraciju mačaka,
9. osigurati trajnu sterilizaciju pronađenih pasa i mačaka, osim ako je životinja označena pa je moguće pronaći vlasnika i vratiti životinju,
10. tražiti vlasnike napuštenih i izgubljenih životinja ili ih nastojati udomiti oglašavanjem putem sredstava javnog priopćavanja i na druge načine,
11. voditi evidencije o pronađenim životinjama i njihovu udomljavanju ili usmrćivanju, odnosno podatke o napuštenim i izgubljenim kućnim ljubimcima evidentirati putem jedinstvenog informacijskog centra za napuštene i izgubljene životinje u Upisniku kućnih ljubimaca koji vodi nadležno tijelo ministarstva za veterinarstvo,
12. voditi evidenciju posjednika koji drže više od devet (9) pasa ili mačaka starijih od šest mjeseci u svrhu udomljavanja, a koje mu je povjerilo na čuvanje sklonište s kojima ima sklopljen ugovor. Sklonište u tom slučaju osigurava označavanje pasa i mačaka te sterilizaciju, vodi propisane evidencije i oglašava pse i mačke u svrhu udomljavanja. Posjednik koji drži više od dvadeset (20) životinja mora biti odobren kao sklonište,
13. provoditi mjere koje odredi veterinarska inspekcija,
14. pisano izvijestiti upravno tijelo Općine Vidovec o broju uhvaćenih i udomljenih životinja najmanje jednom tromjesečno (tj. kod izdavanja računa za obavljenu uslugu) te podnijeti godišnje izvješće o svom radu Općini Vidovec u tijeku prvog tromjesečja tekuće godine za prethodnu godinu.

*Vraćanje životinje vlasniku i naknada troškova*

Članak 18.

Ako u roku od četrnaest (14) dana od dana objave podataka u jedinstvenom informacijskom centru o izgubljenoj životinji vlasnik/posjednik nije dostavio zahtjev za vraćanje životinje, sklonište postaje vlasnik životinje te je može udomiti.

Životinja iz skloništa koja se ne vrati vlasniku ostaje u skloništu do udomljenja.

Nalaznik napuštene ili izgubljene životinje mora u roku od tri (3) dana od nalaska životinje obavijestiti sklonište za napuštene životinje o njenom nalasku, osim ako je životinju u tom roku vratio vlasniku.

Kontakt podaci o skloništu s kojim Općina Vidovec ima potpisan ugovor objavljuju se na službenoj internetskoj stranici Općine Vidovec.

Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještaja u sklonište za napuštene životinje.

Životinja se ne smješta u sklonište ako se po nalasku životinje može utvrditi njezin vlasnik te se životinja odmah može vratiti vlasniku, osim ako vlasnik odmah ne može doći po životinju.

Životinja se ne vraća vlasniku ako se vlasnik pisano očitovao da se odriče životinje ili je komunalni redar Općine Vidovec nedvojbeno utvrdio da je vlasnik napustio životinju.

Troškove skrbi, sterilizacije, označavanja i veterinarske zaštite napuštenih ili izgubljenih životinja s područja Općine Vidovec skloništu financira Općina Vidovec, osim u slučaju ako je vlasnik životinje poznat ili se on naknadno utvrdi.

Ako je vlasnik napuštene ili izgubljene životinje poznat ili se on naknadno utvrdi, dužan je podmiriti sve troškove skrbi, sterilizacije, označavanja, veterinarske zaštite i evidentiranja životinje, kao i svaku štetu koju počini životinja od trenutka nestanka ili napuštanja do trenutka vraćanja vlasniku ili smještaja u sklonište.

**IV. NAČIN POSTUPANJA S DIVLJIM ŽIVOTINJAMA PRONAĐENIM IZVAN PRIRODNOG STANIŠTA**

*Zaštita divljih životinja pronađenih izvan prirodnog staništa*

Članak 19.

Mještani Općine Vidovec su dužni skloništu za životinje, Državnoj upravi za zaštitu i spašavanje na broj 112 ili komunalnom redaru Općine Vidovec prijaviti uočenu divlju životinju koja se nalazi izvan svog prirodnog staništa.

Sakupljanje, prijevoz i smještaj divljih životinja organizira sklonište za životinje.

Divlja životinja pronađena izvan prirodnog staništa smješta se u sklonište koje osigurava njezino vraćanje u prirodno stanište ako je to moguće, odnosno stručna i ovlaštena osoba iz skloništa za životinje po pozivu dolazi na teren i divlju životinju privremeno uspavljuje te ju živu premješta u njezino prirodno stanište.

Ako nije moguće vraćanje divlje životinje u prirodno stanište, životinja se prvo nudi najbližem lovoovlašteniku u skladu s posebnim propisima o lovstvu, a ako je najbliži lovoovlaštenik ne može prihvatiti nudi se zoološkom vrtu koji je opremljen za njezino primanje.

Ako se divlja životinja ne može smjestiti u sklonište, a lovoovlaštenik ili zoološki vrt nisu životinju u mogućnosti primiti, iznimno životinja se može usmrtiti u skladu s posebnim propisima.

Članak 20.

Program zaštite divljači ne utvrđuje se ovom Odlukom, nego se donosi na temelju Zakona o lovstvu i drugih posebnih propisa.

**V. ZAŠTITA ŽIVOTINJA**

*Poticanje zaštite životinja*

Članak 21.

Općina Vidovec će poticati razvoj svijesti svojih mještana, posebice mladih, o brizi i zaštiti životinja.

*Obveza pružanja pomoći životinji*

Članak 22.

Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.

Ako nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama organizirat će i financirati Općina Vidovec.

Ako se utvrdi posjednik ozlijeđene ili bolesne životinje, troškove snosi posjednik.

*Korištenje životinja u komercijalne svrhe*

Članak 23.

Zabranjeno je koristiti životinje za sakupljanje donacija, prošnju te ih izlagati na javnim površinama, kao i njihovo korištenje u zabavne ili druge svrhe bez suglasnosti nadležnog tijela Općine Vidovec.

Zabranjena je prodaja kućnih ljubimaca na javnim površinama i svim drugim prostorima koji ne zadovoljavaju uvjete za prodaju kućnih ljubimaca sukladno pravilniku o uvjetima kojima moraju udovoljavati trgovine kućnim ljubimcima, veleprodaje i prodaje na izložbama, kojega donosi nadležni ministar.

**VI. POSTUPANJE S OSTACIMA ŽIVOTINJA NA JAVNIM I NERAZVRSTANIM CESTAMA**

Članak 24.

Veterinarska stranica, s kojom Općina Vidovec ima sklopljen ugovor, po pozivu dolazi na teren i ostatke kućnih ljubimaca i divljih životinja ozlijeđenih u cestovnom prometu ili na drugi način, sakuplja i zbrinjava sukladno važećim propisima, ako se ostaci nalaze na javnim i nerazvrstanim cestama na području Općine Vidovec.

**VII. NADZOR**

*Ovlasti komunalnog redara*

Članak 25.

Nadzor nad provedbom ove Odluke provodi komunalni redar Općine Vidovec, a inspekcijski nadzor u provedbi Zakona o zaštiti životinja provode veterinarski i poljoprivredni inspektori prema propisima o veterinarstvu odnosno poljoprivredi.

Komunalni redar Općine Vidovec nadzor obavlja na temelju procjene rizika, nasumičnim odabirom mjesta nadzora ili po saznanju o postupanju protivno odredbama ove Odluke i Zakona o zaštiti životinja.

U svom postupanju, komunalni redar je ovlašten zatražiti pomoć policijskih službenika ukoliko se prilikom provođenja nadzora ili izvršenja rješenja opravdano očekuje pružanje otpora.

U provedbi nadzora komunalni redar je ovlašten:

1. pregledati isprave na temelju kojih se može utvrditi identitet stranke i drugih osoba nazočnih nadzoru,

2. ući u prostore/prostorije u kojima se drže kućni ljubimci,

3. uzimati izjave stranaka i drugih osoba,

4. zatražiti od stranke podatke i dokumentaciju,

5. prikupljati dokaze na vizualni i drugi odgovarajući način,

6. očitati mikročip,

7. podnositi kaznenu prijavu ili optužni prijedlog,

12. obavljati druge radnje u skladu sa svrhom nadzora i mjerodavnim propisima.

O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik te donijeti rješenje.

U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

Ako u provedbi nadzora u skladu sa člankom 51. stavkom 5. Zakona o zaštiti životinja, komunalni redar zaključi da se životinja nalazi u stanju iz članka 79. točke 3. Zakona ili je opasna za okolinu u skladu sa člankom 79. točkom 4. Zakona dužan je odmah o tome obavijestiti veterinarskog inspektora koji će odlučiti o privremenom oduzimanju životinje te poduzimanju drugih mjera za koje je ovlašten.

Ako komunalni redar tijekom nadzora uoči postupanje protivno odredbama Zakona o zaštiti životinja za koje nije nadležan, obvezan je o tome odmah obavijestiti veterinarskog inspektora.

U svakoj situaciji koja zahtjeva pružanje veterinarske pomoći, zbrinjavanje napuštene ili izgubljene životinje, pronalazak vlasnika životinje te bilo kakvo drugo neposredno postupanje s napuštenom ili izgubljenom životinjom, komunalni redar odmah obavještava sklonište.

*Žalba protiv rješenja komunalnog redara*

Članak 26.

Protiv rješenja komunalnog redara može se izjaviti žalba u roku od petnaest (15) dana od dana dostave rješenja koja ne odgađa izvršenje rješenja.

O žalbi izjavljenoj protiv rješenja komunalnog redara odlučuje upravno tijelo jedinice područne (regionalne) samouprave nadležno za drugostupanjske poslove komunalnog gospodarstva.

**VIII. PREKRŠAJNE ODREDBE**

***Novčana kazna***

Članak 27.

Ako komunalni redar u nadzoru nad provedbom ove Odluke utvrdi da je netko počinio povredu Odluke, ima pravo i obvezu izreći i naplatiti novčanu kaznu propisanu člankom 28. ove Odluke.

Sredstva naplaćena u skladu sa stavkom 1. ovoga članka prihod su Općine Vidovec i koriste se za potrebe zbrinjavanja napuštenih i izgubljenih životinja.

Članak 28.

Za postupanje protivno odredbama ove Odluke, počinitelj će biti kažnjen iznosom od 600,00 do 1.000,00 kuna u slučaju kada:

1. nije osigurao kućnom ljubimcu držanje u skladu s njegovim potrebama, a minimalno predviđenim Zakonom o zaštiti životinja i ovom Odlukom (čl.4. st.2. toč.1.)

2. psu nije osigurao prostor koji odgovara njegovoj veličini (Prilog 1.) te ga nije zaštitio od vremenskih neprilika i drugih nepovoljnih uvjeta obitavanja (čl.4. st.2. toč.2.)

3. psu nije osigurao pseću kućicu ili odgovarajuću nastambu u skladu s Prilogom 1. (čl.4. st.2. toč.3.)

4. nije onemogućio bijeg i kretanje pasa po tuđem privatnom posjedu i po javnim površinama bez nadzora, odnosno drži psa u dvorištu, vrtu, drugom ograđenom ili neograđenom prostoru na način koji ne sprečava psa da izađe na javnu površinu bez povodca i nadzora (čl.4. st.2. toč.5.)

5. nije na vidljivom mjestu stavio oznaku koja upozorava na psa te ne posjeduje ispravno zvono na ulaznim dvorišnim ili vrtnim vratima (čl.4. st.2. toč.6.)

6. nije osigurao kućnom ljubimcu redovitu i pravilnu ishranu te onemogućio pristup svježoj pitkoj vodi (čl.4. st.2. toč.8.)

7. redovito ne održava čistim prostor u kojem boravi kućni ljubimac (čl.4. st.2. toč.9.)

8. istrčava kućnog ljubimca vezanjem za motorno prijevozno sredstvo koje je u pokretu (čl.4. st.4. toč.2.)

9. drži psa stalno vezanim ili ga stalno drži u prostorima ili dijelu dvorišta bez omogućavanja slobodnog kretanja izvan tog prostora (čl.4. st.4. toč.3.)

10. veže psa, osim privremeno u iznimnim situacijama kada ograđivanje dijela dvorišta nije izvedivo, odnosno kada u tim iznimnim situacijama veže psa na način da mu nije omogućeno kretanje u promjeru minimalno tri (3) metra ili sredstvo vezanja i ogrlica nisu od takvog materijala da psu ne nanose bol ili ozljede ili da onemogućavaju omotavanja i skraćivanje na manje od tri (3) metra (čl.4. st.4. toč.4.)

11. trajno i samostalno drži kućne ljubimce na adresi različitoj od prebivališta ili boravišta, osim u slučaju kada se radi o radnim psima koji čuvaju neki objekt ili imovinu. Posjednik će se kazniti ukoliko radnom psu ne osigurava svakodnevni nadzor (čl.4. st.4. toč.5.)

12. organizira utrke pasa (čl.4. st.4. toč.9)

13. baca petarde ili druga pirotehnička sredstva na životinje ili u blizini životinja, osim u interventnim situacijama kada se u skladu s posebnim propisima provodi rastjerivanje životinja (čl.4. st.4. toč.10.)

14. psa izvede na javne površine i mjesta na koja to ovom Odlukom nije dopušeno ili ga izvede bez potrebne dozvole i dopuštenja ili izvede na javnu površinu psa koji nije označen mikročipom ili nije na povodcu i pod nadzorom posjednika (čl.6., čl.7., čl.8.)

15. pri izvođenju kućnog ljubimca na javnu površinu ne nosi pribor za čišćenje i ne očistiti javnu površinu koju njegov kućni ljubimac onečisti (čl.9.)

16. ne osigura kontrolu razmnožavanja kućnih ljubimaca (čl.13.)

17. ne prijavi nestanak kućnog ljubimca u rokovima propisanim ovom Odlukom (čl.14.)

18. koristi životinje za sakupljanje donacija, prošnju te ih izlaže na javnim površinama, ih koristi u zabavne ili druge svrhe bez suglasnosti nadležnog tijela Općine Vidovec (čl.23. st.1.)

19. prodaje kućne ljubimce na javnim površinama i svim drugim prostorima koji ne zadovoljavaju uvjete za prodaju kućnih ljubimaca sukladno pravilniku ministra o uvjetima kojima moraju udovoljavati trgovine kućnim ljubimcima, veleprodaje i prodaje na izložbama (čl.23. st.2.)

Sukladno Prekršajnom zakonu osoba koja u vrijeme počinjenja prekršaja nije navršila četrnaest godina života ne odgovara za prekršaj, te će se u takvom slučaju novčanom kaznom od 600,00 do 1.000,00 kuna za prekršaj iz stavka 1. ovoga članka kazniti njen zakonski zastupnik (roditelj, posvojitelj, skrbnik), ako je taj prekršaj u izravnoj vezi s propuštenim nadzorom zakonskog zastupnika.

Na maloljetne počinitelje prekršaja na odgovarajući se način primjenjuju odredbe Prekršajnog zakona kojima se uređuje postupak prema maloljetnim počiniteljima prekršaja.

Članak 29.

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde o izrečenoj novčanoj kazni, sukladno Prekršajnom zakonu i ovoj Odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog, s uputom da novčanu kaznu mora platiti u roku od osam (8) dana od dana primitka prekršajnog naloga.

**IX. PRIJELAZNE I ZAVRŠNE ODREDBE**

Članak 30.

Općina Vidovec će provesti nadzor obveznog mikročipiranja pasa kod posjednika pasa čiji psi nisu upisani u Upisnik kućnih ljubimaca i to putem komunalnog redara do 30. lipnja 2018. godine.

Članak 31.

Stupanjem na snagu ove Odluke prestaje važiti Odluka o uvjetima i načinu držanja kućnih ljubimaca, načinu kontrole njihova razmnožavanja, uvjetima i načinu držanja ograđenih i vezanih pasa te načinu postupanja s napuštenim i izgubljenim životinjama.(“Službeni vjesnik Varaždinske županije” broj 7/15).

KLASA: 322-01/17-01/02

URBROJ: 2186/10-01/1-18-01

Vidovec, 2018.

OPĆINSKO VIJEĆE OPĆINE VIDOVEC

PREDSJEDNIK

Zdravko Pizek